Diari Oficial de la Generalitat Valenciana


Sumari del DOGV 9988, del 20-11-2024 (2024/12814)

RESOLUCIÓ de 18 de novembre de 2024, de la Secretaria Autonòmica de Cultura, per la qual es regula i concedix una subvenció directa a la Federació Valenciana Aules Tercera Edat FEVATED, per a l’exercici 2024, destinada al finançament dels gastos de funcionament i les activitats de la Federació Valenciana d’Aules de la Tercera Edat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9988

Data del DOGV
:   20-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12184

CVE
:   HRQP-B-1009-88367

Data del document
:   18-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * ajuda pública
    * educació d'adults

La Llei 8/2023, de 27 de desembre, de pressupostos de la Generalitat per a l’exercici pressupostari 2024, preveu a càrrec del programa 453A00, Promoció i activitat cultural i escènica, centre gestor T86871030, la línia de subvenció S0676, amb la denominació «Finançament Fed Val Aules Tercera Edat», amb una dotació de 30.000 euros, mode de concessió directa de l’art. 168.1.A) de la Llei 1/2015, de 6 de febrer, d’hisenda pública, del sector públic instrumental i de subvencions, i assenyala com la seua finalitat el «Finançament dels gastos de funcionament i les activitats de la Federació Valenciana d’Aules de la Tercera Edat.».

L’article 9 de l’Orde, de 15 d’octubre de 1990, de la Conselleria de Cultura, Educació i Ciència de la Generalitat Valenciana, disposa que les aules de tercera edat de la Conselleria de Cultura, Educació i Ciència, juntament amb les aules col·laboradores, constituïxen la Federació Valenciana d’Aules de Tercera Edat (FEVATED), les funcions principals de la qual consistixen a facilitar la connexió entre estes aules i a assessorar-les; també té com a funció principal la representació oficial del conjunt d’estes davant de les associacions, federacions i confederacions de les quals FEVATED decidisca formar part, i també davant dels organismes públics i de les entitats privades que es determinen.

Mitjançant l’Orde, de 10 de juny de 1994, de la Conselleria de Cultura, s’aproven els estatuts de FEVATED, que es modifiquen per l’Orde, de 10 de juny de 2004, de la Conselleria de Cultura, Educació i Esport (DOGV 4803, 22.07.2004), en què es constituïx com una associació col·laboradora de la Conselleria. Els seus objectius són: agrupar les aules de la tercera edat pròpies i col·laboradores de la conselleria competent en matèria de cultura i assegurar uns mitjans de coordinació, informació i unió entre estes; assessorar-les i donar-los tota l’ajuda tècnica necessària; poder representar-les davant els òrgans municipals, intermunicipals, comarcals, provincials, autonòmics, estatals, europeus i altres d’internacionals, així com davant de les federacions i confederacions de les quals FEVATED decidisca formar part i de les entitats privades que es determinen; participar en els estudis sobre la promoció cultural de les persones majors que es consideren necessaris, i dur a terme estudis propis sobre este tema; promoure la creació i la difusió d’iniciatives cíviques o públiques dirigides a millorar les condicions d’accés del col·lectiu de les persones majors a la vida cultural i als avanços en totes les branques del saber.

L’article 11 de l’Orde de 10 de juny de 1994 mencionada abans indica que els recursos econòmics de la FEVATED consistiran, en part, en les subvencions de la Conselleria de Cultura, altres organismes oficials i d’entitats privades.

La línia de subvenció S0676 es troba inclosa en el Pla estratègic de subvencions de la Vicepresidència Primera i Conselleria de Cultura i Esport, per al període 2024-2026, aprovat per la Resolució, de 12 de febrer de 2024, del vicepresident primer i conseller de Cultura i Esport, inclosa en el programa 453A00 i vinculada a l’objectiu estratègic de fomentar la presència d’associacions, fundacions i entitats en la vida cultural, com a mitjà per a millorar la participació i l’accés a la cultura i formació dels seus agents.

L’article 22 de la Llei 38/2003, de 17 de novembre, general de subvencions, establix en l’apartat 2.a la possibilitat de concedir, de manera directa, les subvencions que es preveuen nominativament en els pressupostos generals de l’Estat, de les comunitats autònomes o de les entitats locals, en els termes que s’arrepleguen en els convenis i en la normativa reguladora d’estes subvencions.

D’altra banda, l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, establix que podran concedir-se de manera directa, mitjançant una resolució, les subvencions previstes nominativament en la Llei de pressupostos de la Generalitat; s’entenen així les que l’objecte, la dotació pressupostària i el destinatari de les quals figuren inequívocament en els seus annexos.

En este sentit, la lletra d de l’apartat 4 de l’article 160 de la mencionada Llei 1/2015 disposa que les persones titulars de les conselleries seran les competents per a la concessió de les subvencions nominatives, i l’apartat 5 de l’article mencionat determina que l’exercici d’esta competència podrà ser delegat.

D’esta manera, la Resolució de 13 d’abril de 2022, del conseller d’Educació, Cultura i Esport, sobre la delegació de competències en determinats òrgans, preveu la delegació a la persona titular de la Secretaria Autonòmica de Cultura i Esport les resolucions de concessió de subvencions de manera directa, que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l’article 168 de la Llei 1/2015, de 6 de febrer, de la Generalitat, del sector públic instrumental i de subvencions.

La Conselleria d’Educació, Cultura, Universitats i Ocupació és el departament del Consell al qual, en virtut del que disposa l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, li corresponen les competències en matèria de cultura, promoció cultural i patrimoni cultural.

Esta resolució, en la mesura que afecta els gastos del sector públic de la Generalitat, queda supeditada de manera estricta al compliment de les exigències dels principis d’estabilitat pressupostària i sostenibilitat financera i als escenaris pressupostaris plurianuals.

La subvenció concedida per la present resolució va dirigida a finançar, a través dels seus gastos de funcionament, les activitats d’una federació que té com a objectiu la promoció de la cultura entre les persones majors, i no suposa activitat econòmica en el sentit d’oferta de béns i servicis en un mercat determinat. A més, la percepció d’esta ajuda no s’ha de notificar a la Comissió Europea, d’acord amb l’article 3.3 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, pel fet d’acollir-se al règim *de minimis*  establit en el Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE 2831, 15.12.2023). El Reglament (UE) 2023/2831 no podrà aplicar-se a les empreses que operen en els sectors que es determinen en el punt 1 de l’article 1. De conformitat amb l’article 3.2 del reglament, l’import total de les ajudes *de minimis*  concedides per un estat membre a una única empresa no ha d’excedir els 300.000 euros durant qualsevol període de tres exercicis fiscals. En conseqüència, segons l’article 7.4 del referit reglament *de minimis*, per a comprovar que es complix esta condició, es requerirà a les entitats beneficiàries una declaració responsable sobre altres ajudes *de minimis*  (subjectes a este reglament o a altres reglaments *de minimis*) concedides en l’exercici fiscal corrent i en els dos exercicis anteriors. Així mateix, i d’acord amb les regles sobre acumulació arreplegades en l’article 5 d’este reglament, les entitats beneficiàries hauran de presentar una altra declaració responsable sobre les altres ajudes rebudes per als mateixos costos subvencionables, a fi de comprovar que no se superen els límits establits. Este òrgan gestor es compromet al compliment de les obligacions següents: a) Informar el beneficiari per escrit de l’import previst de l’ajuda en equivalent de subvenció brut, així com del seu caràcter *de minimis*, amb referència expressa al Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE núm. 2831, de 15.12.2023); b) Registrar i recopilar tota la informació relativa a l’aplicació d’este Reglament 2023/2831, conservant un registre detallat d’esta i de totes les altres subvencions que s’acullen a la regla *de minimis*  durant un període de deu exercicis fiscals des de la seua concessió, tal com determina l’article 6.3 del referit Reglament *de minimis*; c) Facilitar a la Comissió Europea, a través de la Direcció General de Fons Europeus i Sector Públic i amb sol·licitud prèvia per escrit, en un termini de vint dies hàbils o en el termini superior que s’establisca en la sol·licitud, tota la informació que la Comissió considere necessària per a determinar si s’han complit les condicions establides en el Reglament (UE) 2023/2831 i, especialment, per a determinar l’import total de les ajudes *de minimis*  rebudes per una empresa d’acord amb este Reglament (UE) 2023/2831 i altres reglaments *de minimis*, de conformitat amb el que es preveu en l’article 6.7 del Reglament *de minimis*.

Per tot això, havent-se seguit els tràmits que s’arrepleguen en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, d’acord amb el que establix la Llei 8/2023, de 27 de desembre, de pressupostos de la Generalitat per a 2024, i en virtut de les competències atribuïdes a la Conselleria d’Educació, Cultura, Universitats i Ocupació en l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i de la delegació continguda en el resolc primer apartat 2 de la Resolució, de 13 d’abril de 2022, del conseller d’Educació, Cultura i Esport, sobre delegació de competències en determinats òrgans,

RESOLC

*Primer. Objecte*

La present resolució té per objecte regular la concessió directa de la subvenció destinada a la Federació Valenciana d’Aules de Tercera Edat (FEVATED) prevista en la Llei 8/2023, de 27 de desembre, de pressupostos de la Generalitat per a l’exercici 2024, per al finançament dels gastos de funcionament i les activitats de la Federació Valenciana d’Aules de la Tercera Edat.

*Segon. Raons d’interés públic que concorren en la seua concessió*

La possibilitat de concedir una subvenció, de caràcter nominatiu, a la Federació Valenciana d’Aules de Tercera Edat (FEVATED) està prevista en l’article 22.2.a de la Llei 38/2003, de 17 de novembre, general de subvencions, i en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i així està prevista de manera expressa en el pressupost de la Generalitat per a 2024, en la secció 18, servici 02, centre gestor 01, i programa 453.A00, la línia de subvenció S0676, amb la denominació «Finançament Fed Val Aules Tercera Edat», i amb una dotació de 30.000 euros, amb la descripció de finançament dels gastos de funcionament i les activitats de la Federació Valenciana d’Aules de la Tercera Edat. La subvenció regulada en esta resolució té caràcter singular, derivat del caràcter excepcional i únic de l’entitat sol·licitant i atés l’objectiu de la Generalitat de fomentar la presència d’associacions, fundacions i entitats en la vida cultural com a mitjà per a millorar la participació i accés a la cultura i la formació dels seus agents, segons les determinacions expressament previstes per la Llei 8/2023, de 27 de desembre, de pressupostos de la Generalitat per a l’exercici 2024.

*Tercer. Entitat beneficiària*

L’entitat beneficiària és la Federació Valenciana d’Aules de Tercera Edat (FEVATED), associació d’aules de tercera edat pròpies i col·laboradores de la Conselleria de Cultura de la Generalitat Valenciana, que no té ànim de lucre, té personalitat jurídica pròpia, independent de cada una de les entitats titulars de les aules associades, i que constituïx una associació col·laboradora de la Conselleria competent en matèria de cultura de la Generalitat, amb capacitat plena d’obrar per a administrar i disposar dels seus béns i per al compliment dels seus fins.

*Quart. Activitat i gastos subvencionables*

1. L’import de l’ajuda serà com a màxim de 30.000 euros i estarà destinat als gastos i les activitats directament relacionades amb el finançament dels gastos de funcionament i les activitats de la Federació Valenciana d’Aules de la Tercera Edat.

2. La Federació Valenciana d’Aules de la Tercera Edat presenta el dia 14/06/2024 una memòria d’activitats, mitjançant el document «Federació Valenciana d’Aules de Tercera Edat (FEVATED) Pla d’actuacions i gastos previstos». Els conceptes consignats en la memòria presentada consistixen en:

– Gastos derivats d’ocupació temporal de locals (la Federació diu que té el seu despatx operatiu a València, al carrer Jeroni de Montsoriu 19, 5a planta del Centre Social el Grau; centre que pertany, segons indica la Federació, a la Conselleria d’Educació, Cultura, Universitats i Ocupació de la Generalitat Valenciana; d’acord amb la resolució d’autorització d’ocupació temporal amb registre AOT 55/2023 de 13/07/2023 a favor de la FEVATED, es pagaran mensualment les quantitats econòmiques en compensació proporcional pels gastos generals de l’edifici i l’ús dels espais assignats).

– Celebració de jornades i assemblees (gastos corresponents a l’organització i el desenrotllament dels esdeveniments, desplaçaments, allotjaments i menjars dels participants que assistisquen a les assemblees ordinàries i extraordinàries de FEVATED i a les jornades de treball de les aules de la tercera edat, actes als quals assistix la Junta Directiva, la direcció i el personal tècnic de les huit aules de la tercera edat de la Comunitat Valenciana que pertanyen a la FEVATED, d’ara en avant les aules, així com les regidories dels ajuntaments de les aules i les presidències de les associacions, amb previsió de la participació d’una mitjana de 25 persones; així com, si és el cas, dels gastos de desplaçament, manutenció i allotjament de membres de la Junta Directiva de FEVATED que participen en les reunions de junta i assemblees de la Confederació Espanyola d’Aules de la Tercera Edat [CEATE], amb seu a Madrid, i en les jornades convocades per CEATE en altres localitats del territori espanyol).

– Dietes, desplaçaments, telèfons i comunicació (gastos corresponents a les factures de telèfon i del servidor, l’allotjament, el manteniment i l’actualització de la seua pàgina web).

– Formació del professorat i aules a distància (gastos de la revisió, manteniment i posada a punt dels sistemes, els equips informàtics i les xarxes necessaris per al perfecte desenrotllament de l’activitat de la docència en línia en les aules).

– Activitats culturals (gastos de les activitats educativoculturals de les aules).

– Concursos i exposicions (gastos dels concursos i les exposicions amb obres fetes per l’alumnat de les aules).

– Certamen de vídeos curts de la FEVATED (gastos d’edició, realització, allotjament, publicitat, exhibició i difusió dels vídeos presentats en el certamen).

– Activitats per a potenciar la cultura en les aules (gastos de les activitats que es fan presencialment en les aules).

– Suport a les aules en el desenrotllament tecnològic d’aules virtuals (gastos de la plataforma de pòdcasts amb continguts culturals i divulgatius desenrotllats per les aules i de formació tecnològica del personal directiu i tècnic encarregat de la creació dels pòdcasts mitjançant cursos i tallers formatius).

– Intercanvi cultural entre les aules (gastos d’organització, transport i/o assegurament de l’activitat).

– Acte oficial d’obertura del curs escolar de les aules (gastos d’organització de l’acte, de les activitats culturals programades i del gasto de transport i les assegurances corresponents dels desplaçaments de totes les aules).

– Intercanvi cultural entre les aules de la tercera edat d’Espanya (pagament als ponents de les aules de FEVATED que facen conferències en els seminaris web i les conferències en línia organitzades conjuntament per FEVATED i la CEATE).

– Col·laboració amb altres entitats (gastos de distribució i llicència de projecció d’una de les pel·lícules del cicle de cinema «El MuVim i les persones majors»).

– Altres activitats federatives (gastos d’adquisició de material fungible i material d’oficina; transports diversos, logística i missatgeria; revisió i manteniment d’equips informàtics i xarxes; desplaçaments en la gestió administrativa de la Federació; material didàctic per a les aules de la Federació; comissions bancàries).

3. Els gastos de la Federació Valenciana d’Aules de la Tercera Edat (FEVATED), que s’atendran d’acord amb la present resolució, respondran de manera indubtable als fins d’esta i a les activitats directament relacionades amb la consecució d’estos fins.

4. Es consideren gastos subvencionables aquells gastos corrents que duga a terme la Federació Valenciana d’Aules de la Tercera Edat (FEVATED) necessaris per a la realització de les activitats culturals que, incloses en la memòria presentada el dia 14/06/2014, es troben directament relacionades amb el finançament dels gastos de funcionament i les activitats de la Federació Valenciana d’Aules de la Tercera Edat, segons la finalitat prevista en la fitxa pressupostària mencionada, i que s’efectuen i es paguen efectivament entre l’1 de gener de 2024 i el 5 de desembre 2024.

5. Se subvencionaran els gastos que resulten necessaris per a l’execució de l’activitat subvencionada, que, en tot cas, haurà de reunir els requisits disposats en el paràgraf anterior, sempre que estiguen relacionats directament amb esta i siguen indispensables per a l’adequada preparació o execució.

6. Entre els gastos subvencionables només cal incloure aquells que de manera indubtable responguen a la naturalesa de l’activitat subvencionada d’acord amb l’article 31.1 de la Llei 38/2003, de 17 de novembre, general de subvencions, tenint present els objectius de l’entitat segons els seus estatuts, a saber, agrupar les aules de la tercera edat pròpies i col·laboradores de la conselleria competent en matèria de cultura i assegurar uns mitjans de coordinació, informació i unió entre estes; assessorar-les i donar-los tota l’ajuda tècnica necessària; poder representar-les davant els òrgans municipals, intermunicipals, comarcals, provincials, autonòmics, estatals, europeus i altres internacionals, així com davant les federacions i confederacions de les quals FEVATED decidisca formar part i de les entitats privades que es determinen; participar en els estudis sobre la promoció cultural de les persones majors que es consideren necessaris, i dur a terme estudis propis sobre este tema; promoure la creació i la difusió d’iniciatives cíviques o públiques dirigides a millorar les condicions d’accés del col·lectiu de les persones majors a la vida cultural i als avanços en totes les branques del saber. Per això, no cal incloure com a subvencionables els corresponents a l’activitat o el funcionament general de l’entitat beneficiària.

7. Segons l’article 31.3 de la mateixa Llei 38/2003, de 17 de novembre, general de subvencions, quan l’import del gasto subvencionable supere les quanties establides en la legislació vigent de contractació del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l’obra, la prestació del servici o l’entrega del bé, llevat que per les seues característiques especials no hi haja en el mercat un nombre suficient d’entitats que els facen, els presten o els subministren, o llevat que el gasto es faça amb anterioritat a la subvenció. L’elecció entre les ofertes presentades, que s’hauran d’aportar en la justificació, o, si és el cas, en la sol·licitud de subvenció, es farà d’acord amb criteris d’eficiència i economia, i haurà de justificar-se l’elecció expressament en una memòria quan no recaiga en la proposta econòmica més avantatjosa.

8. D’acord amb el que disposa l’article 31 de la Llei 38/2003, de 17 de novembre, general de subvencions, el cost d’adquisició dels gastos subvencionables haurà de ser d’acord ambl valor de mercat. Si és el cas, l’òrgan gestor podrà fer la comprovació del valor del mercat amb els mitjans assenyalats en l’article 170 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

9. No seran subvencionables els gastos per a adquirir béns inventariables (equipament informàtic, mobiliari, equips d’impressió o anàlegs).

*Quint. Crèdit pressupostari i quantia de la subvenció*

L’import màxim que concedix la subvenció s’establix en 30.000 euros. Este import s’abonarà a càrrec del capítol 4 de la línia de subvenció S0676, aplicació pressupostària K9430.53.95.498Q25 de l’estat de gastos del pressupost de la Generalitat per a l’exercici 2024.

*Sext. Òrgan gestor*

Correspon la tramitació i la gestió de la subvenció a la Direcció General de Cultura de la Conselleria d’Educació, Cultura, Universitats i Ocupació de conformitat amb el que es disposa en la Resolució, de 13 d’abril de 2022, del conseller d’Educació, Cultura i Esport, sobre delegació de competències en òrgans determinats.

*Sèptim. Procediment*

1. La present resolució haurà de ser publicada en el *Diari Oficial de la Generalitat Valenciana*  i l’entitat beneficiària haurà de manifestar, en el termini de deu dies hàbils a partir de l’endemà de la publicació, la seua conformitat amb la concessió de la subvenció i amb les bases reguladores d’esta, d’acord amb el formulari normalitzat «Model de conformitat de la subvenció de concessió directa».

2. El formulari normalitzat «Model de conformitat de la subvenció de concessió directa», degudament omplit en tots els seus apartats i firmat per la persona que exercisca l’apoderament o representació legal de l’entitat beneficiària, es presentarà telemàticament a través del procediment «Línies de subvenció nominatives per a la promoció de l’activitat cultural. Direcció General de Cultura», mitjançant l’enllaç següent:

<https://www.gva.es/va/inicio/procedimientos?id_proc=97706>  o mitjançant els mitjans previstos en l’apartat 4 de l’article 16 de la Llei 39/2015, d’1 d’octubre, del procediment administratiu comú de les administracions públiques, que resulten vàlids per als subjectes obligats a relacionar-se electrònicament amb les administracions públiques, segons l’art. 14.2, lletres a, c i d.

3. De conformitat amb el que es disposa en l’article 68 de la Llei 39/2015, d’1 d’octubre, del procediment administratiu comú de les administracions públiques, si el document de conformitat s’ha omplit de manera incompleta o no s’han aportat els documents exigits per esta resolució, es requerirà a l’entitat beneficiària que, en el termini de deu dies hàbils, esmene la falta o acompanye els documents preceptius amb la indicació que, si no ho fa així, es considerarà que desistix de la seua petició, i quedarà sense efecte la concessió de la subvenció i, per tant, es perdrà el dret a la percepció, amb una resolució prèvia que haurà de dictar-se en els termes previstos en l’article 21 de la llei mencionada. No obstant això, de conformitat amb el que es disposa en l’article 73 de la Llei 39/2015, d’1 d’octubre, del procediment administratiu comú de les administracions públiques, s’admetrà l’actuació de l’interessat i produirà efectes legals, si es produïra abans o dins del dia en què es notifique la resolució en la qual es considere transcorregut el termini.

*Octau. Obligacions de l’entitat beneficiària*

1. L’entitat beneficiària d’esta subvenció quedarà subjecta a les obligacions generals derivades de la normativa vigent sobre ajudes o subvencions públiques i, en particular, a aquelles a les quals fa referència l’article 14 de la Llei 38/2003, de 17 de novembre, general de subvencions.

2. L’entitat beneficiària estarà obligada a efectuar les activitats subvencionades en els termes d’esta resolució i a justificar la seua realització en els terminis establits.

3. En particular, estarà obligada a:

A. Comunicar a la Direcció General de Cultura de la Conselleria d’Educació, Cultura, Universitats i Ocupació la concessió d’altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en esta resolució. Esta comunicació s’haurà de fer tan prompte com es conega, i, en tot cas, amb anterioritat a la justificació de l’aplicació donada als fons percebuts.

B. Sotmetre’s a la normativa sobre supervisió, seguiment i control de subvencions, així com facilitar tota la informació requerida per l’òrgan gestor de la subvenció i tolerar qualssevol actuacions de comprovació i control financer que puguen fer els òrgans de control competents.

C. Conservar els documents justificatius de l’aplicació dels fons percebuts, inclosos els documents electrònics, mentres puguen ser objecte de les actuacions de comprovació i control.

D. Disposar dels llibres comptables, els registres diligenciats i altres documents auditats degudament, en els termes que exigix la legislació mercantil i sectorial aplicable, així com tots els estats comptables i els registres específics exigibles, amb la finalitat de garantir l’exercici adequat de les facultats de comprovació i control.

E. Acreditar no incórrer en les prohibicions per a obtindre la condició de beneficiari, establides en l’article 13 de la Llei 38/2003, de 17 de novembre, general de subvencions, i no ser deutor de la Generalitat per reintegrament de subvencions segons el que es preveu en l’article 25 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com trobar-se al corrent en el compliment de les obligacions tributàries i davant de la Seguretat Social, d’acord amb el que es preveu en l’article 14 de la Llei 38/2003, general de subvencions.

F. Procedir al reintegrament dels fons percebuts en els supòsits previstos en l’article 37 de la Llei 38/2003, de 17 de novembre, general de subvencions, i d’acord amb el que s’establix en l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

G. En el cas que alguna de les factures incloses en la justificació siga d’import igual o superior a 15.000,00 euros (IVA exclòs), el beneficiari haurà d’acreditar, amb caràcter previ a la contracció del compromís per a prestar el servici o subministrament, que ha sol·licitat com a mínim tres ofertes de proveïdors, excepte que per les seues característiques especials no hi haja en el mercat un nombre suficient d’entitats que els facen, presten o subministren, o llevat que el gasto s’haja efectuat amb anterioritat a la subvenció. L’elecció entre les ofertes presentades, que s’hauran d’aportar en la justificació, s’haurà de fer d’acord amb els criteris d’eficiència i economia, i haurà de justificar-se expressament en una memòria l’elecció quan no recaiga en la proposta econòmica més avantatjosa.

H. Assumir totes les responsabilitats que es deriven de l’activitat subvencionada com a titular i promotor d’esta, inclòs el finançament total dels costos, així com els possibles excessos respecte del pressupost plantejat.

I. En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei 38/2003, de 17 de novembre, general de subvencions, els subjectes beneficiaris de la subvenció han de complir les obligacions de transparència següents:

I1. Adoptar les mesures de difusió que s’inclouen en l’apartat 4 de l’article 18 de la Llei 38/2003, que establix que els beneficiaris hauran de donar la publicitat adequada del caràcter públic del finançament de les activitats objecte de subvenció. Estes mesures podran consistir en la inclusió de la imatge institucional de l’entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals o mencions fetes en mitjans de comunicació. En este sentit, tot el material gràfic i audiovisual publicitari que es faça (cartells, fullets, pancartes, DVD, CD i la resta de documentació i material utilitzat) indicaran que l’activitat subvencionada es fa en col·laboració amb la Conselleria d’Educació, Cultura, Universitats i Ocupació, i les inclusions o les mencions que es facen en les pàgines web oficials per a donar repercussió a les activitats hauran d’incorporar, si correspon, el logotip que facilite la Generalitat Valenciana. Respecte de les campanyes de publicitat que es duguen a terme, s’haurà de respectar el que establix la Llei 12/2018, de 24 de maig, de la Generalitat, de publicitat institucional per a l’interés ciutadà i la concepció col·lectiva de les infraestructures públiques.

I2. Les entitats privades han de complir les obligacions de publicitat activa que estan arreplegades en el capítol II del títol I de la Llei 19/2013, de 9 de desembre, de transparència, accés a la informació pública i bon govern, quan:

a. Perceben durant el període d’un any ajudes o subvencions públiques en una quantia superior a 100.000 euros.

b. Perceben durant el període d’un any natural ajudes o subvencions de les entitats públiques de la Comunitat Valenciana que s’arrepleguen en l’article 3 de la Llei 1/2022, de 13 d’abril, de transparència i bon govern de la Comunitat Valenciana, en una quantia superior a 50.000 euros.

c. Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En concret, hauran de publicar en els termes previstos en els principis generals de l’article 5 de la Llei 19/2013, de 9 de desembre, de transparència, accés a la informació pública i bon govern, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir mitjançant l’enllaç: <https://gvaoberta.gva.es/va/tep>

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant, almenys, quatre anys naturals.

I3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per a complir les obligacions previstes en la Llei de transparència, que esta requerisca. Una vegada transcorregut el termini conferit en el requeriment sense que este haja sigut atés, l’òrgan que ha fet el requeriment podrà acordar, amb advertiment i audiència previs a l’interessat, la imposició de multes coercitives en els termes previstos en l’article 5 de la Llei 1/2022, de 13 d’abril, de transparència i bon govern de la Comunitat Valenciana.

I4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

4. L’incompliment de les obligacions anteriors produirà la pèrdua del dret al cobrament total o parcial de la subvenció atorgada, i tindrà a conseqüència la minoració de la subvenció o, si és el cas, el reintegrament de les quantitats percebudes. Tot això, sense perjuí, si és el cas, de l’exigència de responsabilitats que puguen correspondre d’acord amb la legislació vigent.

*Nové. Justificació de la subvenció*

1. La justificació de la subvenció concedida es farà d’acord amb l’article 75 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions. L’entitat beneficiària haurà de presentar la justificació adequada de la subvenció, de la realització de l’activitat, del compliment de les condicions imposades i de la consecució dels objectius previstos en l’acte de concessió de la subvenció.

2. Seran activitats subvencionables les que s’executen entre l’1 de gener i el 5 de desembre de 2024 i, en relació amb la justificació dels gastos, les entitats beneficiàries estaran obligades a justificar la realització de totes les activitats que han sigut objecte de subvenció, així com a acreditar tots els gastos produïts. En relació amb la justificació d’activitats fetes per l’entitat beneficiària amb anterioritat a la publicació de la present resolució, hauran d’acceptar l’ajuda concedida amb caràcter previ a la seua justificació.

3. La justificació de la subvenció concedida haurà de contindre la documentació següent:

Memòria tècnica i descriptiva de l’execució de les activitats subvencionades acompanyada de memòria econòmica justificativa del cost de les activitats fetes. Esta memòria haurà de permetre conéixer el nombre de persones intervinents en les actuacions que cal subvencionar, les activitats fetes i la data de la seua execució, el grau de compliment dels objectius proposats, els materials i la metodologia utilitzats, l’enllaç a la pàgina web en què es troba publicada o difosa l’activitat feta i qualssevol altres dades que es consideren rellevants. La memòria contindrà i/o vindrà acompanyada per:

a) Relació detallada dels gastos ocasionats per les activitats objecte de subvenció amb identificació del creditor, concepte de gasto i la seua correspondència amb l’activitat subvencionada, l’import i la data d’emissió i relació detallada dels documents de pagament dels gastos efectuats, segons model normalitzat.

b) Factures o documents de valor probatori equivalent, acreditatius dels gastos incorporats en la relació anterior que hauran de reunir els requisits del Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació. En tot cas, haurà de figurar: número i, si és el cas, sèrie; data d’expedició; data d’operació, si és distinta de la d’expedició; NIF i nom i cognoms, raó o denominació social de l’expedidor i del destinatari de les operacions; identificació dels béns entregats o servicis prestats, tipus impositiu, contraprestació total. En el cas que alguna de les factures incloses en la justificació siga d’import igual o superior a 15.000,00 euros (IVA exclòs), el beneficiari haurà d’acreditar, amb caràcter previ a la contracció del compromís per a prestar el servici o subministrament, que ha sol·licitat com a mínim tres ofertes de proveïdors, excepte que per les seues característiques especials no hi haja en el mercat un nombre suficient d’entitats que els fan, presten o subministren, o llevat que el gasto s’haja efectuat amb anterioritat a la subvenció. L’elecció entre les ofertes presentades, que s’hauran d’aportar en la justificació, s’haurà de fer d’acord amb els criteris d’eficiència i economia, i haurà de justificar-se expressament en una memòria l’elecció quan no recaiga en la proposta econòmica més avantatjosa.

c) Documents acreditatius del pagament de les factures: original o còpia autenticada degudament, del justificant bancari acreditatiu de la identitat de qui efectua el pagament, del període a què fa referència el càrrec, identificació de la persona o l’entitat beneficiària d’este, número de la factura i concepte de gasto i deute en compte dels imports o, en defecte d’això, mitjançant l’aportació d’una declaració responsable de la persona representant legal de l’entitat acreditativa que les imatges de les factures i dels justificants del càrrec en compte són una còpia fidel dels justificants de gasto i de la documentació acreditativa del pagament. En tot cas, d’acord amb l’article 7 de la Llei 7/2012, de 29 d’octubre, de modificació de la normativa tributària i pressupostària i d’adequació de la normativa financera per a intensificar les actuacions en la prevenció i la lluita contra el frau, no podran pagar-se en efectiu les operacions amb un import igual o superior a 1.000 euros, o el seu contravalor en moneda estrangera; per la qual cosa, en estos casos, la justificació del pagament haurà d’efectuar-se mitjançant el dèbit bancari. A l’efecte del càlcul de la quantia anterior, se sumaran els imports de totes les operacions o pagaments en què s’haja pogut fraccionar l’entrega de béns o la prestació de servicis.

d) Exemplar de la publicitat relativa a l’activitat organitzada, en forma de díptics, tríptics, cartells, revistes, llibres, còpies audiovisuals o qualsevol altre format.

4. Sense perjuí de la documentació assenyalada en l’apartat anterior, l’òrgan concedent podrà requerir al beneficiari que presente els justificants que estime oportuns i que permeten obtindre una evidència raonable sobre l’aplicació adequada de la subvenció.

5. Per a presentar la documentació justificativa del gasto s’establix el següent termini de justificació: fins al 10 de desembre de 2024.

En cas que no es presente la justificació en el termini indicat en la convocatòria, l’entitat beneficiària perdrà el dret a la subvenció.

6. Tota la documentació justificativa haurà de remetre’s en termini a través del procediment «Línies de subvenció nominatives per a la promoció de l’activitat cultural. Direcció General de Cultura», mitjançant l’enllaç següent: <https://www.gva.es/va/inicio/procedimientos?id_proc=97115>  o mitjançant els mitjans previstos en l’apartat 4 de l’article 16 de la Llei 39/2015, d’1 d’octubre, del procediment administratiu comú de les administracions públiques, que resulten vàlids per als subjectes obligats a relacionar-se electrònicament amb les administracions públiques, segons l’art. 14.2, lletres a, c i d.

*Dècim. Règim de pagament de la subvenció*

1. El pagament de la subvenció s’entregarà de la manera següent:

a. Una vegada concedida i prestada la conformitat a l’ajuda i a petició de l’entitat beneficiària i atesa la documentació presentada, s’anticiparà el pagament de fins al 30 % de l’import de la subvenció concedida d’acord amb el que es disposa en els apartats 2 i 3 de l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i queden exemptes les entitats beneficiàries de l’obligació de prestar garanties per al pagament d’acomptes. En tot cas, els pagaments anticipats estaran subjectes a disponibilitat pressupostària.

b. La quantitat que resta del pagament, és a dir, la diferència entre l’import total justificat i la quantitat pagada en el pagament fet per acomptes, amb el límit màxim de l’import concedit en la resolució de concessió, s’entregarà una vegada presentada i aprovada tota la documentació justificativa del gasto.

2. En cap cas podran fer-se pagaments anticipats a les persones beneficiàries quan hagen sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en este haja adquirit l’eficàcia un conveni, estiguen subjectes a intervenció judicial o hagen sigut inhabilitades segons la Llei concursal, sense que haja conclòs el període d’inhabilitació fixat en la sentència de qualificació del concurs de conformitat amb el que es disposa en l’article 171.6 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en el Reial decret legislatiu 1/2020, de 5 de maig, pel qual s’aprova el text refós de la Llei concursal.

3. No podrà fer-se el pagament de la subvenció mentres les persones o entitats beneficiàries no es troben al corrent en el compliment de les seues obligacions tributàries i amb la Seguretat Social o siguen deutores per resolució que declare la procedència de reintegrament.

4. En el cas de justificar gastos per un import que no siga igual o superior a la subvenció concedida, es procedirà a la minoració o reintegrament de la subvenció proporcional als gastos efectivament justificats.

5. En el cas que el compte bancari de l’entitat no estiga donat d’alta en la Generalitat o haja de modificar les seues dades, l’entitat haurà de donar d’alta les seues dades a través del sistema PROPER en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és: <https://www.gva.es/va/inicio/procedimientos?id_proc=22701>

*Onzé. Compatibilitat de les ajudes*

Esta ajuda nominativa serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d’organismes internacionals, i concedits per a la mateixa finalitat que preveu la present resolució. Esta compatibilitat està condicionada al fet que l’import de les ajudes, aïlladament o en concurrència amb unes altres, no supere el cost de l’activitat subvencionada, tot això de conformitat amb l’article 65.3.c del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, i l’article 168.1.A, apartat c, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dotzé. Minoració, anul·lació i reintegrament de les subvencions*

1. Es reduirà proporcionalment la subvenció en cas que la justificació dels gastos efectuats no arribe a la quantia concedida, així com quan, subvencionada una part del cost total de l’activitat, no es justifique l’import total del gasto que suposa el desenrotllament de l’activitat mencionada.

2. La presentació extemporània de la justificació donarà lloc a incoar un procediment per a deixar sense efecte l’acte de concessió de la subvenció. En tot cas, es garantirà el dret de l’audiència a l’entitat interessada.

3. En els casos previstos en l’article 37 de la Llei 38/2003, de 17 de novembre, general de subvencions, l’entitat beneficiària haurà de reintegrar la totalitat o una part de la quantitat percebuda més els interessos de demora corresponents. En estos casos s’incoarà l’expedient oportú que, amb l’audiència prèvia de l’entitat interessada, resoldrà la persona titular de l’òrgan gestor de la subvenció.

4. Falsejar o ocultar dades i documents, que afecten substancialment la concessió i l’entrega de fons públics, donarà lloc a l’exigència de responsabilitats, tant en l’orde administratiu com en el jurisdiccional competent.

5. La Conselleria d’Educació, Cultura, Universitats i Ocupació es reserva el dret a dur a terme totes les inspeccions tècniques i administratives que es consideren necessàries amb la finalitat de confirmar l’execució correcta de l’actuació subvencionada.

6. D’acord amb l’article 23.1 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, l’incompliment de la normativa ambiental i social, dels compromisos assumits per la persona beneficiària i dels compromisos establits, referits en els apartats primer i segon de l’article 21 d’este decret, constituiran causa de reintegrament de la subvenció, d’acord amb l’article 37.1.f de la Llei 38/2003, de 17 de novembre, general de subvencions.

*Tretzé. Mètode general de control*

1. La Conselleria d’Educació, Cultura, Universitats i Ocupació, de conformitat amb el que establix l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la Direcció General de Cultura efectuarà el control administratiu a través de la revisió de la documentació justificativa presentada a fi de confirmar l’execució correcta de l’actuació subvencionada.

2. La comprovació material de la realització de les activitats es durà a terme d’acord amb el pla de control següent, que s’aprova mitjançant esta resolució:

a. Es farà un control administratiu i de qualitat, a fi de valorar el grau de compliment dels objectius marcats; s’analitzarà la documentació aportada pel beneficiari, i se’n comprovarà l’execució, per a valorar si s’ajusta al que s’establix en la resolució, així com la qualitat i la idoneïtat.

b. El percentatge de l’ajuda que caldrà controlar serà del 100 % del total pagat d’esta subvenció.

c. Per a poder efectuar la comprovació material de les activitats, el beneficiari de la subvenció haurà de facilitar l’accés a les seues instal·lacions al personal de l’òrgan gestor habilitat a este efecte, en el cas que siga necessari.

3. A fi de no pertorbar el funcionament normal de les entitats, i ateses les disponibilitats tecnològiques del beneficiari, es podran substituir les inspeccions presencials per altres mitjans de prova en format electrònic que garantisquen la realització adequada de l’activitat subvencionada, com per exemple, vídeos, fotografies geoetiquetades o datades i altres mitjans de prova en format electrònic que garantisquen la realització adequada de l’activitat subvencionada.

4. El Pla de control verificarà el compliment de la normativa social i ambiental, dels compromisos de transparència, ètics, socials i ambientals que s’hagen establit i dels compromisos assumits per la persona beneficiària, d’acord amb l’article 22.1 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, modificat pel Decret llei 15/2022, d’11 de novembre, del Consell, i per l’article 90 del Decret llei 7/2024, de 9 de juliol, del Consell, de simplificació administrativa de la Generalitat.

5. Efectuades les actuacions oportunes per a comprovar l’adequació de la realització de l’activitat subvencionada, en cas d’incompliment total o parcial de l’activitat subvencionada, donarà lloc al procediment de reintegrament de la subvenció que corresponga, sense perjuí de la responsabilitat en què haja pogut incórrer l’entitat subvencionada.

*Catorzé. Protecció de dades personals*

1. La gestió de la subvenció concedida per mitjà d’esta resolució implica el tractament de dades de caràcter personal, especialment en la fase de justificació, per la qual cosa s’apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que preveu l’article 13 de l’RGPD, la informació bàsica en matèria de protecció de dades és la següent:

– Té la condició de responsable del tractament la Conselleria d’Educació, Cultura, Universitats i Ocupació. Av. Campanar, 32. 46450 València. Adreça electrònica: [ktrqjengeunkspvswccsujwj@dol.jg](file:///C:/Users/Z91593139C/Desktop/Publicar/nrtwkwznkdeojecnieifpiyx@feh.su)

– La finalitat per al tractament de dades personals és gestionar la subvenció concedida en les diferents fases de tramitació.

– Les persones interessades en este tractament tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: [<http://sede.gva.es/va/proc19970>](http://sede.gva.es/va/proc19970).

– Per a més informació, es pot consultar el registre d’activitat de tractament denominat «Ajudes, beques i subvencions», accessible en la pàgina web: <https://ceice.gva.es/va/registre-de-tractament-de-dades>.

3. Quan la persona que actue en nom de l’entitat beneficiària aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

– La comunicació d’estes dades a l’Administració per al seu tractament en l’àmbit de les seues competències i d’acord amb les finalitats del procediment.

– La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si per a esta consulta hi ha una llei que requerix l’autorització de la persona les dades de la qual es consultaran, la persona sol·licitant, o qui la represente legalment, haurà de recaptar esta autorització, que estarà disponible a petició de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals pròpies.

*Quinzé. Règim jurídic aplicable*

Estes subvencions es regiran, a més de fer-ho pel que es disposa en esta resolució, per la Llei 38/2003, de 17 de novembre, general de subvencions, i pel reglament de la llei mencionada, aprovat pel Reial decret 887/2006, de 21 de juliol, excepte en el que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per les altres normes de dret administratiu i la resta aplicable general i pertinent que siguen aplicables.

*Setzé. Efectes*

La present resolució serà objecte de publicació en el *Diari Oficial de la Generalitat Valenciana*, per contindre les bases reguladores de la subvenció que es concedix, de conformitat amb el que es preveu en l’article 9.3 de la Llei 38/2003, de 17 de novembre, general de subvencions, i produirà efectes a partir de l’endemà de publicar-se.

De conformitat amb el que s’establix en els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, esta resolució, que posa fi a la via administrativa, podrà ser objecte de recurs potestatiu de reposició o ser impugnada directament davant de la jurisdicció contenciosa administrativa, en els terminis i davant dels òrgans que s’indiquen a continuació:

a) El recurs potestatiu de reposició davant de la persona titular de la Conselleria d’Educació, Cultura, Universitats i Ocupació en el termini d’un mes a comptar de l’endemà de la publicació d’esta resolució.

b) El recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar de l’endemà de publicar-se esta resolució, d’acord amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que les persones interessades puguen exercir qualsevol altra via que estimen oportuna.

  

València, 18 de novembre de 2024

(p. d. Resolució 13.04.2022; DOGV 9328, 29.04.2022)

María del Pilar Tébar Martínez

Secretària autonòmica de Cultura